Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 03.02.2022

**Αρ. Πρωτ.:** 142

ΠΡΟΣ: κ. Χ. Σταϊκούρα, Υπουργό Οικονομικών

 **κ. Κ. Χατζηδάκη, Υπουργό Εργασίας και Κοινωνικών Υποθέσεων
κ. Κ. Σκρέκα, Υπουργό Περιβάλλοντος και Ενέργειας**

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η λήψη ειδικής μέριμνας για τα άτομα με αναπηρία, χρόνιες παθήσεις και τις οικογένειές τους στο πλαίσιο των αλλαγών που εξετάζει η κυβέρνηση στα κριτήρια των κοινωνικών επιδομάτων που σχετίζονται με τις τιμές των ακινήτων**»**

**Κύριοι Υπουργοί,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) η οποία όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας, θα ήθελε με το παρόν, να θέσει υπόψη σας τις δυσμενείς επιπτώσεις που θα έχουν στη ζωή τους πολίτες με αναπηρία και χρόνιες παθήσεις, οι αυξήσεις στις αντικειμενικές αξίες των ακινήτων (που ενεργοποιήθηκαν από την 1η Ιανουαρίου 2022) εάν δεν πραγματοποιηθούν αλλαγές στα κριτήρια των κοινωνικών επιδομάτων που σχετίζονται με τις τιμές των ακινήτων.

Οι αυξήσεις των αντικειμενικών αξιών σε πάνω από 7.000 περιοχές (τιμές ζώνης) θα οδηγήσουν πολίτες με αναπηρία και χρόνιες παθήσεις, οι οποίοι έχουν χαμηλά εισοδήματα να χάσουν φοροαπαλλαγές, δικαιώματα είσπραξης κοινωνικών επιδομάτων, καθώς και το δικαίωμα ένταξης στο «κοινωνικό τιμολόγιο» της ΔΕΗ.

Κινδυνεύουν, δηλαδή, να χάσουν τα επιδόματα, καθώς ένα από τα βασικά κριτήρια για την χορήγηση τους είναι το ύψος της φορολογητέας αξίας της ακίνητης περιουσίας τους. Εάν η συνολική αντικειμενική αξία της ακίνητης περιουσίας τους, μετά την αύξησή της τιμής, υπερβαίνει το ισχύον κατά περίπτωση όριο μέχρι το οποίο τούς αναγνωρίζεται το δικαίωμα είσπραξης διαφόρων κοινωνικών επιδομάτων και παροχών, θα χάσουν τα δικαιώματα αυτά, ακόμη κι αν πληρούν τα προβλεπόμενα εισοδηματικά κριτήρια.

Συγκεκριμένα, τον κίνδυνο αυτό αντιμετωπίζουν χιλιάδες δικαιούχοι με αναπηρία και χρόνιες παθήσεις του Ελάχιστου Εγγυημένου Εισοδήματος, του επιδόματος στέγασης, των εκπτώσεων ΕΝΦΙΑ, του δικαιώματος ένταξης στο «κοινωνικό τιμολόγιο» της ΔΕΗ κ.α. Ως γνωστό, για τη χορήγηση των επιδομάτων αυτών προβλέπονται περιουσιακά κριτήρια σύμφωνα με τα οποία η φορολογητέα - αντικειμενική αξία της ακίνητης περιουσίας κάθε ενδιαφερομένου δεν μπορεί να είναι μεγαλύτερη από συγκεκριμένα όρια ποσών κλιμακούμενα ανάλογα με την οικογενειακή κατάστασή του.

Ενημερωθήκαμε από τον τύπο, ότι ήδη το υπουργείο Οικονομικών προχώρησε στην αύξηση έως 38% του ορίου της περιουσίας για τους δικαιούχους του επιδόματος θέρμανσης, διευρύνοντας έτσι το αριθμό των νοικοκυριών που θα ενισχυθούν για να αντιμετωπίσουν το κύμα ανατιμήσεων στην ενέργεια.

Ως εκ τούτου και στο πλαίσιο των αλλαγών τις οποίες εξετάζει η κυβέρνηση στα κριτήρια των κοινωνικών επιδομάτων που σχετίζονται με τις τιμές των ακινήτων, μπροστά στην απειλή της απώλειας των επιδομάτων για ευάλωτα και αδύναμα νοικοκυριά, ζητάμε να υπάρξει ειδική μέριμνα για τα άτομα με αναπηρία, χρόνιες παθήσεις και τις οικογένειές τους, έτσι ώστε η αύξηση των αντικειμενικών αξιών των ακινήτων, να μην οδηγήσει σε περικοπές κοινωνικών επιδομάτων και παροχών.

**Κύριοι Υπουργοί,**

Πιστεύοντας πως θα εξετάσετε το εν λόγω αίτημα και θα ανταποκριθείτε θετικά, λαμβάνοντας υπόψη ότι τα άτομα με αναπηρία, χρόνιες παθήσεις και οι οικογένειές τους, αφενός λόγω της μακρόχρονης οικονομικής κρίσης και εν συνεχεία της κρίσης της πανδημίας και αφετέρου λόγω της εντεινόμενης ακρίβειας που συμπαρασύρει το κόστος διαβίωσής τους, έχουν κυριολεκτικά φτωχοποιηθεί, με αποτέλεσμα να δυσκολεύονται να ανταπεξέλθουν ακόμα και στις καθημερινές ανάγκες διαβίωσής τους, σας ευχαριστούμε εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Επικρατείας, κ. Γ. Γεραπετρίτη
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Μέλη Ελληνικού Κοινοβουλίου
* Οργανώσεις Μέλη της ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |